POGLAVJE III:

ZAHTEVE ZA OBRATE, VKLJUČNO S PLOVILI, KI OBDELUJEJO RIBIŠKE PROIZVODE Nosilci živilske dejavnosti morajo zagotoviti, da se po potrebi upoštevajo naslednji predpisi v obratih, ki obdelujejo ribiške proizvode. A. ZAHTEVE ZA SVEŽE RIBIŠKE PROIZVODE 1. Kadar se ohlajeni, nepakirani proizvodi ne pošiljajo, odpremljajo, pripravljajo ali predelujejo neposredno potem, ko so prispeli v obrat na kopnem, jih je treba skladiščiti z ledom v ustreznih objektih. Novi led je treba dodati tolikokrat, kakor je potrebno. Zapakirani sveži ribiški proizvodi morajo biti ohlajeni na temperaturo, ki se približuje temperaturi talečega se ledu. 2. Delovne faze, kakor so odstranjevanje glav in črevesja, je treba opraviti na higienski način. Kadar je odstranjevanje črevesja možno iz tehničnega in komercialnega vidika, se mora opraviti čim prej, potem ko so bili proizvodi ulovljeni ali iztovorjeni. Proizvode je treba temeljito oprati s pitno vodo ali na krovu, s čisto vodo, neposredno po teh delovnih fazah. 3. Delovni postopki kot filetiranje in razsek se morajo izvršiti tako, da se prepreči onesnaževanje ali kvarjenje filejev in kosov. Fileji in kosi lahko ostanejo na delovnih mizah samo toliko časa, kolikor je to potrebno za njihovo pripravo. Fileji in kosi se morajo embalirati, kadar je potrebno, zapakirati in ohladiti neposredno po njihovi pripravi. 4. Vsebniki, ki se uporabljajo za odpremo ali skladiščenje nepakiranih pripravljenih svežih ribiških proizvodov z ledom morajo biti tako izdelani, da proizvodi ne ostanejo v stiku s staljeno vodo. 5. Celi sveži ribiški proizvodi ali proizvodi brez drobovja se lahko transportirajo in skladiščijo v ohlajeni vodi na krovu plovil. Lahko se tudi transportirajo v ohlajeni vodi potem, ko so bili iztovorjeni in se transportirajo iz ribogojnih obratov dokler ne pridejo do prvega obrata na kopnem, ki opravlja druge dejavnosti kot so transport in sortiranje. B. ZAHTEVE ZA ZAMRZNJENE PROIZVODE Obrati na kopnem, ki zamrzujejo ribiške proizvode, morajo imeti na voljo opremo, ki izpolnjuje zahteve, določene za zamrzovalna plovila iz oddelka VIII, poglavja I, dela I.C, točk 1 in 2. C. ZAHTEVE ZA MEHANSKO IZKOŠČENE RIBIŠKE PROIZVODE Nosilci živilske dejavnosti, ki izdelujejo mehansko izkoščene ribiške proizvode, morajo zagotavljati, da so izpolnjene naslednje zahteve: 1. Uporabljene surovine morajo izpolnjevati naslednje zahteve: (a) Samo cele ribe in kosti po filetiranju se lahko uporabljajo za proizvodnjo mehansko izkoščenih ribiških proizvodov. (b) Celotna surovina mora biti brez drobovja. 2. Postopek izdelave mora izpolnjevati naslednje zahteve: (a) Mehansko izkoščevanje se mora opraviti brez nepotrebnega odlašanja po filetiranju. (b) Če se uporabljajo cele ribe, jim je treba odstraniti drobovje in jih pred tem umiti. (c) Po proizvodnji je treba mehansko ločene ribiške proizvode čim prej zamrzniti ali vgraditi v proizvod, namenjen za zamrznitev ali na kakšen drugi način konzervirati. D. ZAHTEVE V ZVEZI S PARAZITI 1. Naslednji ribiški proizvodi morajo biti v vseh delih proizvoda zamrznjeni za vsaj 24 ur pri temperaturi pod -20 °C: Ta obdelava se mora uporabiti za surovino ali za končni proizvod: (a) ribiški proizvodi, ki se konzumirajo surovi ali skoraj surovi; (b) ribiški proizvodi iz naslednjih vrst, če se hladno prekajujejo in temperatura ribiških proizvodov pri tem postopku ni višja od 60 °C: (i) sled; (ii) skuša; (iii) papalina; (iv) (prostoživeči) atlantski in pacifiški losos; in (c) marinirani in/ali soljeni ribiški proizvodi, če predelava ne zadošča, da bi uničila ličinke nematodov. 2. Nosilcem ribiške dejavnosti ni treba opravljati obdelave, ki se zahteva pod točko 1, če: (a) so na voljo epidemiološki podatki, ki dokazujejo, da ribolovna območja izvora ne ogrožajo zdravja ljudi glede prisotnosti parazitov; in (b) pristojni organ to potrjuje. 3. Dokument proizvajalca, ki navaja vrsto postopka, ki je bil opravljen, mora biti priložen ribiškim proizvodom iz točke 1, ko se dajejo na trg, razen takrat, ko se dobavljajo končnemu potrošniku.